የ40/60 ቤቶችን ብረት በመዝረፍ የተጠረጠሩ ተጨማሪ የምርመራ ጊዜ ተጠየቀባቸው
የቁጠባ ቤቶች ልማት ኢንተርፕራይዝ እየገነባቸው ለሚገኙት የ40/60 የጋራ መኖሪያ ቤቶች ግንባታ የተገዙ ብረቶችን በመዝረፍ ለግል ጥቅማቸው በማዋል ተጠርጥረው በታሰሩ ሰባት ተጠርጣሪዎች ላይ፣ ለተጨማሪ ምርመራ የ14 ቀናት ጊዜ ተጠየቀባቸው፡፡ተጠርጣሪዎቹ የኢንተርፕራይዙ የንብረት አስተዳደር ሠራተኛ መብራቱ ካሳሁን፣ የንብረት ክፍል ሠራተኛ ሔኖክ ነጋሳ፣ የጥቃቅንና አነስተኛ ሥራ አስኪያጅ ዳዊት ገብረ እግዚአብሔር፣ ነጋዴዎች ታከለ ግርማ፣ ይስሀቅ ለማ፣ ጌታቸው ዩሱፍና የገልባጭ ተሽከርካሪ ሾፌር ዕቁባይ ገብረ ጊዮርጊስ መሆናቸውን፣ በአዲስ አበባ ከተማ ፖሊስ ኮሚሽን የንፋስ ስልክ ላፍቶ ክፍለ ከተማ ፖሊስ መምሪያ መርማሪ ፖሊስ ለፌዴራል ከፍተኛ ፍርድ ቤት ሁለተኛ ወንጀል ችሎት አስረድቷል፡፡ከሦስት ሚሊዮን ብር በላይ ግምት ያለውን ባለስድትና ባለ ስምንት ስታፋ ብረቶች ከመጋዘን በሐሰተኛ ሰነድ ዘርፈው መውሰዳቸውንና በተለያዩ ቦታዎች በመበታተን፣ በመሸጥና በመሸሸግ ለግል ጥቅማቸው ማዋላቸውን መርማሪ ፖሊስ ለፍርድ ቤት አስረድቷል፡፡ፖሊስ በተጠርጣሪዎቹ ላይ ባደረገው ምርመራ የተለያዩ ሰነዶችን መሰብሰቡን ገልጾ ያልተያዙ ተጠርጣሪዎች መኖራቸውን፣ የጣት አሻራ መወሰድ እንደሚቀረውና የተወሰኑ ብረቶችን ማስመለስ እንደሚቀረው በማስረዳት፣ የ14 ቀናት ተጨማሪ ጊዜ እንዲሰጠው ጠይቋል፡፡ ተከሳሾቹ የተጠረጠሩበት ጉዳይ ዋስትና እንደማያስከለክል አስረድተው ዋስትና እንዲፈቀድላቸው ጠይቀዋል፡፡ነገር ግን መርማሪ ፖሊስ ጥያቄውን በመቃወም በዋስ ቢለቀቁ ያልተያዙ ተጠርጣሪዎችን ሊያስጠፉ እንደሚችሉ፣ ሥልጣን ያላቸው የመንግሥት ሠራተኞች በመሆናቸው ሰነዶችን ሊያጠፉ እንደሚችሉ አስረድቶ፣ ተጨማሪ የምርመራ ጊዜ እንዲፈቀድለት ጠይቋል፡፡ፍርድ ቤቱም የግራ ቀኙን ክርክር ካዳመጠ በኋላ ለመርማሪው የሰባት ቀናት ተጨማሪ ጊዜ ሰጥቶ የዋስትና ጥያቄውን በማለፍ፣ ለታኅሳስ 11 ቀን 2009 ዓ.ም. ቀጠሮ ሰጥቷል፡፡      